
		
			[image: 10763.jpg]
		


		
			Περιεχόμενα

			ΠΡΟΛΟΓΟΣ

			ΝΕΟΦΙΛΕΛΕΥΘΕΡΗ ΛΟΓΙΚΗ ΚΑΙ ΠΟΛΙΤΙΚΗ ΖΩΗ

			Κεφάλαιο 1

			Κεφάλαιο 2

			Κεφάλαιο 3

			ΔΙΑΣΠΕΙΡΟΝΤΑΣ ΤΗ ΝΕΟΦΙΛΕΛΕΥΘΕΡΗ ΛΟΓΙΚΗ

			Κεφάλαιο 4

			Κεφάλαιο 5

			Κεφάλαιο 6

			Επίλογος

			ΣΗΜΕΙΩΣΕΙΣ

		

	
		
			   

			H KATAΣΤΡΟΦΗ ΤΟΥ ΔΗΜΟΥ

		

	
		
			   

			 

			 

			WENDY BROWN

			 

			 

			 

			H KATAΣΤΡΟΦΗ 

			ΤΟΥ ΔΗΜΟΥ

			 

			Η λαθραία επανάσταση 

			του νεοφιλελευθερισμού

			 

			 

			 

			ΜΕΤΑΦΡΑΣΗ

			Σώτη Τριανταφύλλου

			 

			 

			 

			 

			 

			 

			 

			[image: Patfin.tif] 

		

	
		
			   

			 

			 

			Το παρόν έργο πνευματικής ιδιοκτησίας προστατεύεται κατά τις διατάξεις της ελληνικής νομοθεσίας (Ν. 2121/1993 όπως έχει τροποποιηθεί και ισχύει σήμερα) και τις διεθνείς συμβάσεις περί πνευματικής ιδιοκτησίας. Απαγορεύεται απολύτως άνευ γραπτής άδειας του εκδότη η κατά οποιονδήποτε τρόπο ή μέσο (ηλεκτρονικό, μηχανικό ή άλλο) αντιγραφή, φωτοανατύπωση και εν γένει αναπαραγωγή, εκμίσθωση ή δανεισμός, μετάφραση, διασκευή, αναμετάδοση στο κοινό σε οποιαδήποτε μορφή και η εν γένει εκμετάλλευση του συνόλου ή μέρους του έργου.

			 

			 

			 

			Εκδόσεις Πατάκη – Κοινωνικές και Πολιτικές Επιστήμες

			Σειρά: Κόσμος

			Διεύθυνση σειράς: Σώτη Τριανταφύλλου

			Wendy Brown, Η καταστροφή του δήμου: Η λαθραία επανάσταση 

			του νεοφιλελευθερισμού

			Τίτλος πρωτοτύπου: Undoing the Demos: Neoliberalism’s Stealth Revolution

			Μετάφραση: Σώτη Τριανταφύλλου

			Υπεύθυνος έκδοσης: Άγγελος Κοκολάκης

			Επιμέλεια-διορθώσεις: Λένια Μαζαράκη

			Σελιδοποίηση: Παναγιώτης Βογιατζάκης

			Φίλμ, ηλεκτρονικό μοντάζ: Γιώργος Κεραμάς

			Copyright© Wendy Brown, 2015

			Copyright© για την ελληνική γλώσσα, Σ. Πατάκης ΑΕΕΔΕ 		(Εκδόσεις Πατάκη), 2015

			Η παρούσα έκδοση πραγματοποιείται σε συνεργασία με την Casanovas & Lynch Agencia Literaria S.L., Barcelona 

			Πρώτη έκδοση στην αγγλική γλώσσα από τις Εκδόσεις Zone Books, Νέα Υόρκη, 2015

			Πρώτη έκδοση στην ελληνική γλώσσα από τις Εκδόσεις Πατάκη, 		Αθήνα, Φεβρουάριος 2017

			ΚΕΤ Α087   ΚΕΠ 38/17

			ISBN 978-960-16-6763-8

			Πρώτη ψηφιακή έκδοση από τις Εκδόσεις Πατάκη, Αθήνα, Οκτώβριος 2017 ΚΕΤ A088 

			ISBN 978-960-16-6979-3

			 

			[image: Patfin.tif] 

			ΠΑΝΑΓΗ ΤΣΑΛΔΑΡΗ (ΠΡΩΗΝ ΠΕΙΡΑΙΩΣ) 38, 104 37 ΑΘΗΝΑ, ΤΗΛ.: 210.36.50.000, 210.52.05.600, 801.100.2665, ΦΑΞ: 210.36.50.069

			ΚΕΝΤΡΙΚΗ ΔΙΑΘΕΣΗ: ΕΜΜ. ΜΠΕΝΑΚΗ 16, 106 78 ΑΘΗΝΑ, ΤΗΛ.: 210.38.31.078

			ΥΠΟΚΑΤΑΣΤΗΜΑ: ΚΟΡΥΤΣΑΣ (ΤΕΡΜΑ ΠΟΝΤΟΥ - ΠΕΡΙΟΧΗ Β΄ ΚΤΕΟ), 

			570 09 ΚΑΛΟΧΩΡΙ ΘΕΣΣΑΛΟΝΙΚΗΣ, ΤΗΛ.: 2310.70.63.54, 2310.70.67.15, ΦΑΞ: 2310.70.63.55

			Web site: http://www.patakis.gr • e-mail: info@patakis.gr, sales@patakis.gr

		

	
		
			   

			 

			 

			 

			 

			ΠΡΟΛΟΓΟΣ

			Η καταστροφή του δήμου

			 

			 

			 

			 

			 

			Σε έναν αιώνα γεμάτο πολιτικά γεγονότα με κάμποση ειρωνεία η μεγαλύτερη ειρωνεία ήταν τούτη: Στο τέλος του Ψυχρού Πολέμου, ενώ οι mainstream αυθεντίες χαιρέτιζαν τον παγκόσμιο θρίαμβο της δημοκρατίας, ο ευρωατλαντικός κόσμος εξαπέλυε μια καινούρια μορφή κυβερνητικής λογικής που θα εγκαινίαζε την εννοιολογική ασάφεια και το «ξεκοίλιασμα» της δημοκρατίας. Μέσα σε τριάντα χρόνια η δυτική δημοκρατία έγινε, τρόπον τινά, λιπόσαρκη, σαν φάντασμα, με το μέλλον της ολοένα πιο ασταθές και άδηλο.

			Δεν πρόκειται απλώς για υπερκορεσμό της έννοιας και του περιεχομένου της δημοκρατίας με τις αξίες της αγοράς: Ο νεοφιλελευθερισμός επιτίθεται στις αρχές, στις πρακτικές, στους πολιτισμούς, στα υποκείμενα και στους θεσμούς της δημοκρατίας η οποία υποτίθεται ότι νοείται ως εξουσία του λαού. Δεν πρόκειται απλώς για την περικοπή της σάρκας της φιλελεύθερης δημοκρατίας: Ο νεοφιλελευθερισμός καυτηριάζει τις πιο ριζοσπαστικές εκφάνσεις της δημοκρατίας που ξεσπούν επεισοδιακά σε όλη την ευρωατλαντική νεωτερικότητα υποστηρίζοντας μια ισχυρότερη εκδοχή της ελευθερίας, της ισότητας και της λαϊ­κής κυριαρχίας από εκείνη που υπόσχεται η φιλελεύθερη εκδοχή. 

			Ο ισχυρισμός ότι ο νεοφιλελευθερισμός είναι βαθιά καταστροφικός για τον ιστό και το μέλλον της δημοκρατίας σε οποιαδήποτε μορφή προϋποθέτει την κατανόησή του ως κάτι πέραν των οικονομικών πρακτικών, μιας ιδεολογίας ή μιας επανατοποθέτησης της σχέσης μεταξύ κράτους και οικονομίας. Πρόκειται μάλλον για μια κανονιστική τάξη της λογικής που αναπτύχθηκε επί τουλάχιστον τρεις δεκαετίες και κατέληξε σε μια ευρέως και εις βάθος διαδεδομένη διοικητική/κυβερνητική ορθολογικότητα. Ο νεοφιλελευθερισμός μεταμορφώνει με μαγικό τρόπο κάθε ανθρώπινη δραστηριότητα, μαζί με τους ίδιους τους ανθρώπους, σύμφωνα με μια συγκεκριμένη εικόνα που έχει για την οικονομική σφαίρα. Όλες οι μορφές συμπεριφοράς εκλαμβάνονται ως οικονομικές· όλοι οι τομείς της ύπαρξης πλαισιώνονται και μετρώνται με οικονομικούς όρους και νούμερα, ακόμη και όταν αυτοί οι τομείς δεν μπορούν να αποτιμηθούν άμεσα σε χρήμα. Στον νεοφιλελεύθερο λόγο (reason) και στους τομείς που διέπονται από αυτόν είμαστε μόνο και παντού homo economicus, δηλαδή κάτι που έχει μια ιστορικά συγκεκριμένη μορφή. Ο homo economicus δεν είναι το πλάσμα του Άνταμ Σμιθ που ωθείται από τη φυσική παρόρμηση να «αγοράζει, να ανταλλάσσει και να ανταποδίδει». Ο σημερινός homo economicus είναι ένα πλήρως κατασκευασμένο και κυβερνώμενο κομμάτι του ανθρώπινου κεφαλαίου επιφορτισμένο με τη βελτίωση και την αξιο­ποίηση της ανταγωνιστικής θέσης του καθώς και με την ενίσχυση της (χρηματικής και μη χρηματικής) αξίας του (του «κασέ» του) σε όλες τις δραστηριότητές του. Αυτές είναι οι επιταγές και οι κατευθύνσεις των νεοφιλελευθεροποιημένων κρατών, των μεγάλων και μικρών επιχειρήσεων, ακόμη και των μη κερδοσκοπικών εταιρειών, των σχολείων, των συμβουλευτικών υπηρεσιών, των μουσείων, ολόκληρων των χωρών, των διανοουμένων, των καλλιτεχνών, των δημόσιων υπηρεσιών, των φοιτητών, των ιστοσελίδων, των αθλητών, των αθλητικών ομάδων, των μεταπτυχιακών προγραμμάτων, των υγειονομικών υπηρεσιών, των τραπεζών και των διεθνών νομικών και χρηματοπιστωτικών θεσμών.

			Τι συμβαίνει όταν τα διδάγματα και οι αρχές της δημοκρατίας ανακατασκευάζονται με αυτή τη λογική και διακυβέρνηση; Τι συμβαίνει όταν η δέσμευση για ατομική και συλλογική αυτοδιοίκηση καθώς και για θεσμικά όργανα που τη στηρίζουν υπερφαλαγγίζονται και στη συνέχεια εκτοπίζονται από την αποθέωση της αξίας του κεφαλαίου, της ανταγωνιστικότητας και των αξιολογήσεων της πιστοληπτικής ικανότητας; Τι συμβαίνει όταν οι πρακτικές και οι αρχές του δημόσιου λόγου, της σκέψης, του δικαίου, της λαϊκής κυριαρχίας, της συμμετοχικότητας, της εκπαίδευσης, των δημόσιων αγαθών και του διαμοιρασμού της εξουσίας υποβάλλονται σε οικονομικοποίηση; Αυτά τα ερωτήματα θέτει το βιβλίο.

			Με το να θέτουμε αυτά τα ερωτήματα αμφισβητούμε την κοινότοπη αντίληψη ότι η δημοκρατία είναι το μόνιμο, το σταθερό επίτευγμα της Δύσης και ότι, επομένως, δεν μπορεί να χαθεί· ότι αποτελείται μόνο από τα δικαιώματα, τις πολιτικές ελευθερίες και τις εκλογές· ότι είναι εξασφαλισμένο από τα συντάγματα σε συνδυασμό με ανεμπόδιστες αγορές· κι ότι μπορεί να αναχθεί σε ένα πολιτικό σύστημα που μεγιστοποιεί την ατομική ελευθερία σε περιβάλλον ασφάλειας και ευταξίας το οποίο εγγυάται το κράτος. Αυτά τα ερωτήματα αμφισβητούν επίσης τη δυτική, φιλελεύθερη αυταπάτη ότι οι άνθρωποι έχουν φυσική και σταθερή επιθυμία για δημοκρατία. Αντίθετα, βασίζονται στην πεποίθηση ότι η δημοκρατική αυτοδιακυβέρνηση πρέπει να εκτιμάται, να καλλιεργείται και να συντηρείται συνειδητά από έναν λαό που επιδιώκει την εφαρμογή της και ότι πρέπει με ενάργεια να αντιστέκεται σε μυριάδες οικονομικές, κοινωνικές και πολιτικές δυνάμεις οι οποίες απειλούν να την παραμορφώσουν ή να την αποδυναμώσουν. Θεωρούν ότι είναι ανάγκη να εκπαιδευτούν οι πολλοί για τη δημοκρατία, ένα καθήκον που γίνεται όλο και πιο βαρύ εφόσον αυξάνεται η πολυπλοκότητα των δυνάμεων και των προβλημάτων τα οποία πρέπει να αντιμετωπιστούν. Τέλος, αυτά τα ερωτήματα θεωρούν δεδομένο ότι η υπόσχεση του μοιράσματος της εξουσίας στους λαούς αξίζει τον κόπο, τόσο ως αυτοσκοπός όσο και ως ένα πιθανό, αν και αβέβαιο, μέσο για την κατάκτηση άλλων αγαθών που κυμαίνονται από την ανθρώπινη ευημερία μέχρι την πλανητική βιωσιμότητα. Η δημοκρατία δεν είναι η μοναδική εξέχουσα πολιτική αξία, ούτε μας προστατεύει από σκοτεινές τροχιές· αλλά μπορεί να αποβεί ακόμη πιο ζωτικής σημασίας για ένα βιώσιμο μέλλον απ’ ό,τι είναι γενικά αποδεκτό στο πλαίσιο των προγραμμάτων της Αριστεράς τα οποία έχουν επίκεντρο την παγκόσμια διακυβέρνηση, την εξουσία των ειδημόνων, τα ανθρώπινα δικαιώματα, τον αναρχισμό ή τις αντιδημοκρατικές εκδοχές του κομμουνισμού.

			Καμιά από αυτές τις αμφισβητήσιμες υποθέσεις δεν έχει θεϊκή, φυσική ή φιλοσοφική βάση και καμιά δεν μπορεί να επιβεβαιωθεί μέσω αφηρημένων εννοιών ή εμπειρικών ενδείξεων. Πρόκειται για πεποιθήσεις που τροφοδοτούνται από μια επιστημονική θεώρηση της ιστορίας και του παρόντος καθώς κι από επιχειρηματολογία, τίποτα περισσότερο.

			 

			Η Καταστροφή του δήμου πραγματοποιήθηκε με τη βοήθεια συναδέλφων, φοιτητών, βοηθών ερευνητών, αγαπημένων αλλά και άγνωστων προσώπων, λίγα από τα οποία μπορώ να ευχαριστήσω εδώ: Ο Antonio Vázquez-Arroyo χρόνια με προέτρεπε να περιγράψω ακριβέστερα τον νεοφιλελευθερισμό και πιο πρόσφατα επέμεινε να γράψω αυτό το βιβλίο, παραμερίζοντας ένα άλλο για τον Μαρξ το οποίο παραμένει ημιτελές. Πολλές από τις ιδέες σ’ αυτό το βιβλίο είναι του Michel Feher· με μερικές άλλες διαφωνεί, όμως η κριτική και οι προτάσεις του με βοήθησαν να τις βελτιώσω. Ο Robert Meister και ο Michael MacDonald ήταν ανεκτίμητες πηγές και συνομιλητές μου γύρω από το ζήτημα του νεοφιλελευθερισμού. Επίσης, το πρότζεκτ “Rethinking Capitalism” (Επανεξετάζοντας τον καπιταλισμό) του think-tank Bruce Initiative, με επικεφαλής τον Meister, γονιμοποίησε τη σκέψη μου.

			Οι ιδέες στο βιβλίο βελτιώνονταν κάθε φορά που τις εξέθετα στο φως της ημέρας και είμαι ευγνώμων στους οικοδεσπότες και στο κοινό των χώρων όπου γινόταν η εν λόγω δημοσιοποίηση. Η Julia Elyachar πρόσφερε εξαιρετικά σχόλια στην εφημερίδα που φιλοξένησε την αρχική μου ανάλυση σ’ αυτό το θέμα. Ο Steve Schiffrin ανταποκρίθηκε με γενναιοδωρία σε μια εκδοχή του πέμπτου κεφαλαίου με μια δέσμη τρομερών επικρίσεων και αναφορών. Είμαι επίσης ευγνώμων στους φοιτητές σε δύο μαθήματα όπου βλάστησαν ορισμένα από τα επιχειρήματα: Πρώτη φορά το 2011 στο Birkbeck Critical Theory Summer School και, στη συνέχεια, το 2012, σε ένα μαγικό μεταπτυχιακό σεμινάριο στο Μπέρκλεϋ, όπου μελετούσαμε τον Μαρξ και τον Φουκό για δεκατέσσερις υπέροχες εβδομάδες. Επίσης, αρκετά προσχέδια κεφαλαίων οργανώθηκαν καλύτερα από μέλη μιας ημερίδας υπό τον Mark Devenney στο Πανεπιστήμιο του Μπράιτον.

			Το βιβλίο ωφελήθηκε πάρα πολύ από μια μικρή ομάδα βοηθών ερευνητών που πρόσφεραν προσωπική εργασία. Αρχικά, ο Jack Jackson εντόπισε διάφορες πηγές και με καθοδήγησε μέσα από τη δική του αξιόλογη δουλειά και σκέψη. Στα πιο προχωρημένα στάδια της συγγραφής η Νina Hagel και ο William Callison έκαναν πολύ περισσότερα από τα συνηθισμένα πέρα δώθε στις βιβλιοθήκες κι από τη συμπλήρωση των υποσημειώσεων. Οι λεπτομερείς διορθώσεις τους, οι ερωτήσεις και οι προτάσεις τους για αναδιατυπώσεις ήταν εξαιρετικά χρήσιμες, ενώ η υπομονή, η χάρη και η ευγένειά τους έκαναν υπέροχη τη συνεργασία μας. Η Νina έφτιαξε και το ευρετήριο. Ο Derin McCleod μού δάνεισε την ευχέρειά του στα λατινικά για να επινοήσω το θηλυκό αντίστοιχο του homo economicus. Ο Sundar Sharma, ένας ταλαντούχος πρώην προπτυχιακός στο Μπέρκλεϋ, και ο Jason Kοenig, ένας πρώην μεταπτυχιακός φοιτητής με πάθος για μια δημοκρατία απαλλαγμένη από τη συναρμογή στον καπιταλισμό, εντόπισαν πηγές για άρθρα που έγιναν το πρόπλασμα του Κεφαλαίου 6. Στις εκδόσεις Ζone είχα τη χαρά να συνεργαστώ με τη Meighan Gale, που έβρισκε πάντα λύσεις στην παραγωγή του βιβλίου, και με τη Ramona Naddaff, που κοίταξε το τελικό χειρόγραφο με έμπειρο μάτι και γενναιοδωρία. Η Julie Fry ήταν η λαμπρή σχεδιάστρια αυτού του τόμου και ο Bud Bynack ο καταπληκτικός διορθωτής. Με προστάτευσε από το να γίνω ρεζίλι και, όπως συνήθως, ανήγαγε την επιμέλεια σε τέχνη και επιστήμη, παραμένοντας γλυκομίλητος, συχνά διασκεδαστικός και πάντοτε διαφωτιστικός για μένα ως συγγραφέα.

			Στο σπίτι, η Judith Butler ενσαρκώνει την πλούσια εσωτερικότητα, την ποίηση, τη μεγαλοψυχία και την αγωνιστικότητα για έναν καλύτερο κόσμο που παραμερίζει η νεοφιλελεύθερη λογική. Είναι επίσης μια προσφιλής συνομιλήτρια και κριτικός. Η λεπταισθησία του γιου μας, του Άιζακ, η εξαιρετική του μουσική και η πληθωρική του δεκτικότητα στη ζωή αντισταθμίζει την απελπισία μου για το μέλλον. Η νοοτροπία της αγέλης μάς σημαδεύει όλους. Είμαι ευγνώμων σε αυτούς τους λιγοστούς με τους οποίους έχουμε συνάψει εναλλακτική συγγένεια. 

			Τέλος, είχα την τύχη να με στηρίξει θεσμικά η Τάξη του 1936 του Πανεπιστημίου της Καλιφόρνια στο Μπέρκλεϋ καθώς και η Εταιρεία για τις Ανθρωπιστικές Επιστήμες στο Πανεπιστήμιο Κορνέλ. Είμαι ιδιαίτερα ευγνώμων στον Tim Murray για την πρόσκληση και στην Brett de Bary για τη φιλοξενία στην εστία του Κορνέλ, στο Ίθακα της πολιτείας της Νέας Υόρκης, όπου πέρασα ένα θεσπέσιο φθινόπωρο ολοκληρώνοντας την πρώτη γραφή του βιβλίου.

			Κεφάλαιο 1

			ΚΑΤΑΣΤΡΕΦΟΝΤΑΣ ΤΗ ΔΗΜΟΚΡΑΤΙΑ: ΠΩΣ Ο ΝΕΟΦΙΛΟΛΕΛΕΥΘΕΡΙΣΜΟΣ ΑΝΑΔΗΜΙΟΥΡΓΕΙ ΤΟ ΚΡΑΤΟΣ ΚΑΙ ΤΟ ΥΠΟΚΕΙΜΕΝΟ

			 

			 

			 

			 

			 

			Αυτό το βιβλίο είναι μια θεωρητική μελέτη των τρόπων με τους οποίους ο νεοφιλελευθερισμός, μια ιδιαίτερη λογική που τείνει να ρυθμίσει όλες τις πτυχές της ύπαρξης με οικονομικούς όρους, καταστρέφει ύπουλα τα βασικά στοιχεία της δημοκρατίας· δηλαδή, το λεξιλόγιό της, τις αρχές της δικαιοσύνης, την πολιτική κουλτούρα, τις συνήθειες του πολίτη, τις πρακτικές του κράτους και προπάντων το δημοκρατικό φαντασιακό. Το επιχείρημά μου δεν είναι απλώς ότι οι αγορές και το χρήμα φθείρουν ή ευτελίζουν τη δημοκρατία, ούτε μόνο ότι οι πολιτικοί θεσμοί και οι εξελίξεις κυριαρχούνται όλο και περισσότερο από το χρηματιστηριακό και επιχειρηματικό κεφάλαιο ή ότι η δημοκρατία έχει αντικατασταθεί από την πλουτοκρατία (διακυβέρνηση από και για τους πλουσίους). Αυτό που θέλω να πω είναι ότι ο νεοφιλελεύθερος λόγος, πανταχού παρών σήμερα στην πολιτειακή οργάνωση και στον εργασιακό χώρο, στη νομολογία, στην εκπαίδευση, στον πολιτισμό και σε ένα ευρύ φάσμα καθημερινών δραστηριοτήτων, οικονομικοποιεί τον καθαρά πολιτικό χαρακτήρα, την έννοια και τη λειτουργία των συστατικών στοιχείων της δημοκρατίας. Οι φιλελεύθεροι δημοκρατικοί θεσμοί, οι πρακτικές και οι συνήθειες δεν μπορούν να επιβιώσουν με μια τέτοια μετατροπή. Ούτε φυσικά τα ριζοσπαστικά δημοκρατικά όνειρα. Έτσι, το βιβλίο αυτό χαρτογραφεί τόσο την ανησυχητική σύγχρονη κατάσταση όσο και τη δυνάμει στειρότητα των μελλοντικών δημοκρατικών σχεδίων που περιέχονται σε τούτο το ταραγμένο παρόν. Οι θεσμοί και οι αρχές που αποσκοπούν στην εξασφάλιση της δημοκρατίας, η κουλτούρα που χρειάζεται για να τη θρέψει, οι ενέργειες που απαιτούνται για την εμψύχωσή της καθώς και οι πολίτες που την ασκούν, τη φροντίζουν ή την επιθυμούν, όλα αυτά τα καθιστά επισφαλή η νεοφιλελεύθερη «οικονομικοποίηση» της πολιτικής ζωής και των άλλων μέχρι τώρα μη οικονομικών τομέων και δραστηριοτήτων.

			Ποια είναι η σχέση μεταξύ της υπονόμευσης της σύγχρονης φιλελεύθερης δημοκρατίας εκ μέρους του νεοφιλελευθερισμού και της υπονόμευσης των πιο ριζοσπαστικών φαντασιακών; Οι φιλελεύθερες δημοκρατικές πρακτικές και οι θεσμοί υπολείπονται σχεδόν πάντοτε ως προς τις υποσχέσεις τους· μερικές φορές μάλιστα τις ανατρέπουν βάναυσα. Ωστόσο, οι φιλελεύθερες δημοκρατικές αρχές εμπεριέχουν και φέρουν τα ιδανικά τόσο της οικουμενικά μοιρασμένης ελευθερίας και ισότητας όσο και της πολιτικής διακυβέρνησης από και για τον λαό. Οι περισσότερες άλλες διατυπώσεις της δημοκρατίας εμπεριέχουν αυτά τα ιδανικά, ερμηνεύοντάς τα διαφορετικά και συχνά επιδιώκοντας την υλοποίησή τους πιο ουσιαστικά απ’ ό,τι η φιλελεύθερη τυποκρατία, η ιδιωτική πρωτοβουλία, ο ατομικισμός και η αυταρέσκειά του σχετικά με τον καπιταλισμό. Ωστόσο, αν, όπως υποθέτει αυτό το βιβλίο, ο νεοφιλελεύθερος λόγος αφαιρεί τα ιδανικά και τις επιθυμίες από την υπαρκτή φιλελεύθερη δημοκρατία, από ποια βάση θα ξεκινήσουν πιο φιλόδοξες δημοκρατικές εξελίξεις; Πώς θα μπορούσε η επιθυμία για περισσότερη ή καλύτερη δημοκρατία να αναζωπυρωθεί από τις στάχτες της αστικής της μορφής; Γιατί οι λαοί επιθυμούν ή επιδιώκουν τη δημοκρατία ακόμη κι όταν απουσιάζει η ίδια η ιδέα για τη συγκεκριμενοποίησή της; Και τι άραγε στα αποδημοκρατικοποιημένα υποκείμενα και στις υποκειμενικότητες λαχταρά αυτό το πολιτικό καθεστώς, μια λαχτάρα που δεν είναι ούτε αρχέγονη ούτε πολιτιστικά διαρθρωμένη από την ιστορική συνθήκη; Αυτά τα ερωτήματα υπενθυμίζουν ότι το πρόβλημα τι είδους λαοί και πολιτισμοί θα επιδιώξουν ή θα οικοδομήσουν τη δημοκρατία δεν αφορά μόνο τον μη δυτικό κόσμο, αλλά έχει πρωταρχική σημασία και για τη σύγχρονη Δύση. Η δημοκρατία μπορεί να αναιρεθεί, μπορεί να διαβρωθεί – όχι μόνο να εκτραπεί ή να εμποδιστεί από τους αντιδημοκράτες. Και η επιθυμία για δημοκρατία δεν είναι ούτε δεδομένη ούτε αδιάφθορη. Πράγματι, ακόμη και δημοκρατικοί θεωρητικοί όπως ο Ζ.Ζ. Ρουσσό και ο Τζ. Στιούαρτ Μιλ αναγνωρίζουν τη δυσκολία της δημιουργίας δημοκρατικού πνεύματος από το υλικό της ευρωπαϊκής νεωτερικότητας.1

			 

			Οποιαδήποτε προσπάθεια να θεωρητικοποιήσουμε τη σχέση δημοκρατίας και νεοφιλελευθερισμού βρίσκει εμπόδιο στα διφορούμενα και στις πολλαπλές σημασίες των δύο αυτών λέξεων. Η «δημοκρατία» είναι ένας από τους πιο αμφισβητούμενους και πολυχρησιμοποιη­μένους όρους στο σύγχρονο πολιτικό μας λεξιλόγιο. Στη λαϊκή φαντασία «δημοκρατία» σημαίνει τα πάντα, από ελεύθερες εκλογές μέχρι ελεύθερη αγορά, από διαδηλώσεις εναντίον δικτατόρων μέχρι τον νόμο και την τάξη, από την προτεραιότητα των δικαιωμάτων μέχρι τη σταθερότητα των κρατών, από τη φωνή του συγκεντρωμένου πλήθους μέχρι την προστασία της ατομικότητας και τις λανθασμένες ιδέες που επιβάλλει ο όχλος. Για κάποιους η δημοκρατία είναι το καμάρι της Δύσης· για άλλους είναι ό,τι η Δύση δεν απέκτησε ποτέ πραγματικά ή είναι κυρίως ένα λούστρο που καλύπτει τους δυτικούς αυτοκρατορικούς στόχους. Η δημοκρατία εμφανίζεται σε πολλές παραλλαγές – κοινωνική, φιλελεύθερη, ριζοσπαστική, ρεπουμπλικανική (κοσμική), αντιπροσωπευτική, αυταρχική, άμεση, συμμετοχική, διαβουλευτική, δημοψηφισματική: Τέτοιου είδους ισχυρισμοί συχνά υπερκαλύπτουν ο ένας τον άλλο. Στην πολιτική επιστήμη οι εμπειρικοί μελετητές προσπαθούν να σταθεροποιήσουν τον όρο με μετρήσεις και νοήματα τα οποία οι πολιτικοί θεωρητικοί βρίσκουν προβληματικά. Στο πλαίσιο της πολιτικής θεωρίας οι μελετητές είναι αισιόδοξοι ή απαισιόδοξοι σχετικά με το σύγχρονο μονοπώλιο στη «δημοκρατική θεωρία» από μία και μοναδική διατύπωση (τη φιλελεύθερη) και μία μέθοδο (την αναλυτική).

			Ακόμη και η ελληνική ετυμολογία της λέξης «δημοκρατία» δημιουργεί ασάφεια και διαφωνίες. Δημο-κρατία σημαίνει «εξουσία του λαού». Αλλά ποιος ήταν ο «λαός» της αρχαίας Αθήνας; Όσοι ήταν ιδιοκτήτες; Οι φτωχοί; Το ανώνυμο πλήθος; Οι πολλοί; Αυτή η διαμάχη εκτυλισσόταν στην ίδια την Αθήνα· γι’ αυτό για τον Πλάτωνα η δημοκρατία είναι ένα πολίτευμα που ερωτοτροπεί με την αναρχία, ενώ για τον Αριστοτέλη είναι η εξουσία των φτωχών. Στη σύγχρονη ευρωπαϊκή θεω­ρία ο Giorgio Agamben αναγνωρίζει μια μόνιμη ασάφεια –κάτι που «δεν είναι τυχαίο»– γύρω από τον δήμο, εφόσον αναφέρεται τόσο σε ολόκληρο το πολιτικό σώμα όσο και στους φτωχούς γενικά.2 Ο Jacques Rancière υποστηρίζει (μέσω των Νόμων του Πλάτωνα) ότι ο δήμος δεν αναφέρεται σε κανένα από τα παραπάνω, αλλά σε όσους είναι ακατάλληλοι να παίρνουν αποφάσεις – στο ανώνυμο πλήθος. Έτσι, για τον Rancière η δημοκρατία είναι πάντοτε μια έκρηξη εκείνων που δεν «παίζουν κανέναν ρόλο».3 Τα επιχειρήματα του Etienne Balibar υπογραμμίζουν εκείνα του Rancière, ο οποίος υποστηρίζει ότι η ισότητα και η ελευθερία στη δημοκρατία «επιβάλλονται από την εξέγερση των αποκλεισμένων», αλλά «ανακατασκευάζονται από τους ίδιους τους πολίτες σε μια διαδικασία χωρίς τέλος».4

			Η αποδοχή της ανοιχτής και αμφισβητήσιμης σημασίας του όρου «δημοκρατία» είναι κεντρικό ζήτημα αυτού του βιβλίου. Θέλω να τον απελευθερώσω από οποιαδήποτε συγκεκριμένη μορφή και ταυτοχρόνως να επιμείνω στην αξία του ως συνδήλωσης πολιτικής αυτοδιοίκησης του λαού, ό,τι κι αν σημαίνει λαός. Στο πλαίσιο αυτό, η δημοκρατία είναι αντίθετη όχι μόνο στην τυραννία και στη δικτατορία, στον φασισμό και στον ολοκληρωτισμό, στην αριστοκρατία, στην πλουτοκρατία ή στην εταιρειοκρατία (κορπορατισμό, corporatocracy), αλλά και σε ένα σύγχρονο φαινόμενο κατά το οποίο η εξουσία μεταλλάσσεται σε διακυβέρνηση και διαχείριση με νεοφιλελεύθερη λογική.

			Ο «νεοφιλελευθερισμός» είναι ένα εξίσου συγκεχυμένο σημαίνον. Αποτελεί ακαδημαϊκή κοινοτοπία ότι ο νεοφιλελευθερισμός δεν έχει σταθερές συντεταγμένες, ότι η ρητορική του ποι­κίλλει από χρονική και γεωγραφική άποψη, ότι επίσης ποικίλλουν οι πολιτικές του συνεπαγωγές και οι υλικές του πρακτικές.5 Αυτός ο κοινός τόπος υπερβαίνει την αναγνώριση των πολλαπλών και ποικίλων προελεύσεων του νεοφιλελευθερισμού ή την παραδοχή ότι ο νεοφιλελευθερισμός είναι όρος που χρησιμοποιούν κυρίως οι επικριτές του: Άρα η ίδια του η ύπαρξη είναι συζητήσιμη.6 Ο νεοφιλελευθερισμός ως οικονομική πολιτική, ως μέθοδος διακυβέρνησης και ως λόγος-λογική είναι ταυτοχρόνως παγκόσμιο φαινόμενο, ευμετάβλητο, διαφοροποιημένο, μη συστηματικό και συγκεχυμένο. Το σουηδικό μοντέλο του κράτους πρόνοιας συναντιέται μ’ εκείνο της Νότιας Αφρικής μετά το απαρτχάιντ –δηλαδή με την προσδοκία του εκδημοκρατισμού και του αναδιανεμητικού κράτους– καθώς και με την Κίνα, όπου συνδυάζεται ο κομφουκισμός με τον μεταμαοϊσμό και τον καπιταλισμό, και με τις Ηνωμένες Πολιτείες, όπου επικρατεί ένα παράξενο μείγ­μα παραδοσιακού αντικρατισμού και νέων διαχειριστικών προτύπων. Οι νεοφιλελεύθερες πολιτικές περνούν από διαφορετικές πύλες και παράγοντες. Ενώ ήταν ένα «πείραμα» που επέβαλαν στη Χιλή ο Πινοσέτ και οι οικονομολόγοι οι γνωστοί ως “Chicago Boys” αφού ανέτρεψαν τον Σαλβαδόρ Αλλιέντε το 1973, το Διεθνές Νομισματικό Ταμείο επέβαλε «διαρθρωτικές προσαρμογές» στον Νότο τις επόμενες δύο δεκαετίες. Ομοίως, ενώ η Μάργκαρετ Θάτσερ και ο Ρόναλντ Ρέιγκαν προέ­βησαν σε τολμηρές μεταρρυθμίσεις της ελεύθερης αγοράς μόλις αναδείχτηκαν στην εξουσία, ο νεοφιλελευθερισμός εκτυλίχθηκε πιο διακριτικά στον ευρωατλαντικό κόσμο μέσω τεχνικών διακυβέρνησης που σφετερίζονταν ένα δημοκρατικό οικονομικό λεξιλόγιο και μια δημοκρατική κοινωνική συνείδηση. Επιπλέον, η ίδια η νεοφιλελεύθερη λογική τροποποιήθηκε στο πέρασμα του χρόνου – και μάλιστα όχι μόνο στη μετάβαση από την παραγωγική στην αυξανόμενη χρηματιστηριακή οικονομία.7

			Ένα παράδοξο, λοιπόν. Ο νεοφιλελευθερισμός είναι μια συγκεκριμένη λογική, ένας συγκεκριμένος τρόπος παραγωγής υποκειμένων, μια «συμπεριφορά της συμπεριφοράς» και ένα σύστημα αξιολόγησης.8 Ορίζει μια ιστορικά συγκεκριμένη οικονομική και πολιτική αντίδραση εναντίον του κεϋνσιανισμού και του δημοκρατικού σοσιαλισμού καθώς και μια πιο γενικευμένη πρακτική των πεδίων και των δραστηριοτήτων που οικονομικοποιούνται τώρα, ενώ προηγουμένως διέπονταν από μη οικονομικά συστήματα αξιών.9 Ωστόσο, ο νεοφιλελευθερισμός, στις ποικίλες συγκεκριμενοποιήσεις του στις διάφορες χώρες, περιοχές και τομείς, στις διασταυρώσεις του με πολιτισμούς και πολιτικές παραδόσεις και προπάντων στις συγκλίσεις και στις προσλήψεις άλλων ρητορειών και εξελίξεων, παίρνει διάφορες μορφές, γεννά ποικίλο περιεχόμενο, καινούριες κανονιστικές λεπτομέρειες, ακόμη και διαφορετικά ιδιώματα. Είναι παγκοσμίως παρών, αλλά μη ενιαίος και μη ταυτόσημος με τον εαυτό του στον χώρο και στο πέρασμα του χρόνου.

			Ανεξάρτητα από αυτές τις διαφορετικές συγκεκριμενοποιήσεις, για λόγους που θα γίνουν σαφείς, με απασχολεί εδώ περισσότερο ο ορισμός ενός νοήματος για τον «νεοφιλελευθερισμό» παρά για τη «δημοκρατία». Αυτές οι πτυχές του νεοφιλελευθερισμού –οι ανωμαλίες του, η έλλειψη ταυτότητας, η χωρική και χρονική του μεταβλητότητα και προπάντων η τάση του να αναδιαμορφώνεται– πρέπει να τονιστούν σε ένα επιχείρημα εστιασμένο στον σύγχρονο ευρωατλαντικό κόσμο. Η αστάθεια και η ελαστικότητα του νεοφιλελευθερισμού απαιτούν επαγρύπνηση μπροστά στην παραδοχή του ως παγκόσμιας αλήθειας. Η αφήγησή μου, λοιπόν, σ’ αυτό το βιβλίο δεν πρέπει να διαβαστεί τελεολογικά, σαν ένα σκοτεινό κεφάλαιο σε μια σταθερή πορεία προς τη συντέλεια.

			 

			Στην Πολιτεία ο Πλάτων προτείνει μια περίφημη αναλογία μεταξύ της πόλης και της ψυχής.10 Αμφότερες έχουν τα ίδια συστατικά μέρη –λόγος (φιλόσοφοι), πνεύμα (πολεμιστές) και όρεξη (εργαζόμενοι)–, ενώ αμφότερες μπορούν να διαταχθούν σωστά ή λανθασμένα. Αν η όρεξη ή το πνεύμα, και όχι η λογική, διέπουν το άτομο ή την πολιτική ζωή, θα απολεσθεί η δικαιοσύνη ή η αρετή. Οι πολιτικοί επιστήμονες έχουν διαφωνήσει με την αναλογία του Πλάτωνα, πλην όμως, κατά κάποιον τρόπο, αυτή η αναλογία βρίσκεται πάντοτε μπροστά μας. Αυτό το βιβλίο αναλύει πώς η νεοφιλελεύθερη λογική την έχει επαναφέρει εκδικητικά: Τα πρόσωπα και οι καταστάσεις ερμηνεύονται με το μοντέλο της σύγχρονης επιχείρησης, ενώ τόσο τα πρόσωπα όσο και οι καταστάσεις αναμένεται να συμπεριφερθούν με τρόπους που μεγιστοποιούν την αξία του κεφαλαίου τους στο παρόν και που ενισχύουν τη μελλοντική τους αξία· τόσο τα άτομα όσο και τα κράτη ενεργούν μέσω των πρακτικών της επιχειρηματικότητας, της αυτοεπένδυσης και/ή της προσέλκυσης επενδυτών. Οποιοδήποτε καθεστώς επιδιώκει διαφορετική πορεία αντιμετωπίζει δημοσιονομικές κρίσεις, υποβάθμιση της πιστοληπτικής του ικανότητας, του νομίσματος ή των ομολόγων του, χάνοντας τη νομιμότητά του και διακινδυνεύοντας πτώχευση και διάλυση σε ακραίες συνθήκες. Ομοίως, κάθε άτομο που έχει άλλες επιδιώξεις κινδυνεύει με εξα­θλίωση, απώλεια της αξιοπιστίας και της πιστοληπτικής του ικανότητας και επιβίωση σε ακραίες συνθήκες.

			Το πιο εντυπωσιακό στη νέα αναλογία μεταξύ πόλης και ψυχής είναι ότι οι συντεταγμένες της έχουν οικονομικό χαρακτήρα, όχι πολιτικό. Καθώς το άτομο και το κράτος γίνονται αντικείμενο διαχείρισης –όχι εξουσίας– και καθώς το οικονομικό πλαίσιο και οι οικονομικοί στόχοι αντικαθιστούν τους πολιτικούς, μια σειρά από ζητήματα εντάσσονται στην κεφαλαιακή ενίσχυση, υποχωρούν εντελώς ή μεταμορφώνονται ριζικά: Οικονομικοποιούνται. Αυτά περιλαμβάνουν τη δικαιο­σύνη (και τα υποστοιχεία της, την ελευθερία, την ισότητα, τη διαφάνεια), την ατομική και λαϊκή κυριαρχία καθώς και τη νομοκρατία. Περιλαμβάνουν επίσης τη γνώση και τον πολιτιστικό προσανατολισμό που αφορούν ακόμη και τις πιο τετριμμένες πρακτικές της δημοκρατικής πολιτείας.

			Δύο παραδείγματα –το ένα αφορά την ψυχή και το άλλο το κράτος– συμβάλλουν στην εξήγηση αυτού του σημείου.

			Επαναδημιουργία της ψυχής. Ξέρουμε ότι τα ευρωπαϊκά και βορειοαμερικανικά πανεπιστήμια έχουν μεταμορφωθεί και επανεκτιμηθεί τις τελευταίες δεκαε­τίες. Η αύξηση των διδάκτρων, η μείωση των κρατικών κονδυλίων, η επέκταση της κερδοσκοπικής και διαδικτυακής εκπαίδευσης, η ανακατασκευή των πανεπιστημίων μέσω επιχειρηματικών «βέλτιστων πρακτικών» καθώς και η εντεινόμενη επιχειρηματική κουλτούρα των «προσόντων» στη θέση των «πτυχίων» κατέστησαν τον φιλντισένιο πύργο των ελίτ αναχρονιστικό, υπερβολικά δαπανηρό και υπερβολικά αυτάρεσκο. Η Βρετανία έχει ημι-ιδιωτικοποιήσει τα περισσότερα δημόσια ιδρύματα και έχει εξαρτήσει την υπόλοιπη κρατική χρηματοδότηση από μια μετρήσιμη ακαδημαϊ­­κή παραγωγικότητα: Η γνώση μετράται πια με γνώμονα τον οικονομικό της αντίκτυπο. Όσο για τις ΗΠΑ, η εικόνα του μετασχηματισμού είναι λίγο διαφορετική: Χρησιμοποιούνται ανεπίσημα συστήματα κατάταξης και ελέγχου που μοιάζουν με την τακτική του crowd­sourcing.11 Παλιότερα κριτήρια ποιότητας ενός κολεγίου (έτσι κι αλλιώς αμφισβητούμενα, εφόσον ήταν σε μεγάλο βαθμό συνδεδεμένα τόσο με το διαμέτρημα και το μέγεθος της δεξαμενής των υποψηφίων όσο και με τα κονδύλια) αντικαθίστανται από μια κατάταξη βασισμένη στο πόσο πλούσιος μπορεί να γίνει ένας απόφοιτος.12 Θεσμοί όπως το Kiplinger Personal Finance, η Princeton Review και το περιοδικό Forbes προωθούν τέτοια κριτήρια – ίσως οι αλγόριθμοι είναι περίπλοκοι, η αλλαγή νοοτροπίας όμως είναι απλή: Τα κριτήρια ποιότητας της εκπαίδευσης αντικαθίστανται από μετρήσεις προσανατολισμένες αποκλειστικά στην απόδοση της επένδυσης (ROI: Return on Investment) και επικεντρώνονται στο τι είδους καριέρα και στο τι ύψους εισόδημα προσβλέπει ο επενδυτής φοιτητής μετά τη φοίτησή του σε κάποιο ίδρυμα. Το ερώτημα δεν είναι ανήθικο, αλλά προφανώς συρρικνώνει την αξία της τριτοβάθμιας εκπαίδευσης σε ένα ζήτημα ατομικού οικονομικού κινδύνου και κέρδους, αφαιρώντας όσα αφορούν την ανάπτυξη του ατόμου και του πολίτη ή ταυτίζοντας την αξία του ατόμου και του πολίτη με την οικονομική επιτυχία. Εξάλλου, υπάρχει στα σκαριά κυβερνητικό σχέδιο που προβλέπει τη χορήγηση ομοσπονδιακής οικονομικής βοήθειας ύψους 150 δισ. δολαρίων σε εκπαιδευτικά ιδρύματα που ικανοποιούν αυτά τα κριτήρια: Έτσι, τα σχολεία με υψηλή βαθμολογία δέχονται περισσότερη βοήθεια από εκείνα με χαμηλή. Αν το σχέδιο υλοποιηθεί, πράγμα πιθανό, ιδρύματα και μαθητές δεν θα ενθαρρύνονται με κίνητρα, αλλά θα αναδημιουργούνται σαν επενδύσεις, έχοντας αξιολογηθεί από την άποψη της έκθεσης σε κίνδυνο και από το αναμενόμενο κέρδος.13 Το σύστημα βαθμολόγησης θα έχει θεσμικές προεκτάσεις πέρα από τα ανώτατα όρια δαπανών σε πανεπιστήμια: Θα επιφέρει χρονική συμπίεση και συμπύκνωση της γενικής εκπαίδευσης υπονομεύοντας ό,τι απομένει από τις ανθρωπιστικές σπουδές και από τη συμμετοχή στην ανώτερη εκπαίδευση των μη προνομιούχων πληθυσμών. Η παιδαγωγική ανακατασκευάζεται, όπως και οι μέθοδοι και τα πρότυπα για το επίπεδο γνώσεων που αναμένεται από τους αποφοίτους κολεγίων. Κοντολογίς, οι καινούριες μετρήσεις μάς οδηγούν σε μια επανάσταση στην τριτοβάθμια εκπαίδευση. Ενώ κάποτε ο στόχος των ΑΕΙ ήταν η παραγωγή έξυπνων και στοχαστικών ελίτ καθώς και η δημιουργία πολιτισμού και πιο πρόσφατα η θέσπιση της αρχής της ισότητας των ευκαιριών και η προώθηση της μόρφωσης στο σύνολο των πολιτών, σήμερα η τριτοβάθμια εκπαίδευση παράγει ανθρώπινο κεφάλαιο, ανατρέποντας τις κλασικές ανθρωπιστικές αξίες. Στο κεφάλαιο 6 αναλύω σε μεγαλύτερο βάθος πώς όταν η ανώτατη εκπαίδευση αλλάζει τόσο ριζικά αλλάζουν εξίσου η ψυχή, ο πολίτης και η δημοκρατία.

			Επαναδημιουργία του κράτους. Ο πρόεδρος Ομπάμα άρχισε τη δεύτερη θητεία του με εμφανή ανησυχία για όσους είναι αποκλεισμένοι από το αμερικανικό όνειρο λόγω κοινωνικής τάξης, φυλής, σεξουαλικού προσανατολισμού, φύλου, αναπηρίας ή μεταναστευτικής καταγωγής. «Εμείς ο λαός» ήταν ο τίτλος της εναρκτήριας ομιλίας του τον Ιανουάριο του 2013, όπου εξέφρασε αυτές τις ανησυχίες τις οποίες επανέλαβε στο διάγγελμά του τρεις εβδομάδες αργότερα. Ο πρόεδρος φάνηκε να ξαναβρίσκει το αριστερό του υπόβαθρο ή και το πνεύμα της δικαιοσύνης μετά από μια κεντρώα, συμβιβαστική, πρώτη θητεία. Ίσως το κίνημα Occupy Wall Street να σημείωσε μια μικρή νίκη στη μετατόπιση της λαϊκής ρητορικής σχετικά με το ποιος και τι είναι η Αμερική.

			Είναι αλήθεια ότι οι δύο ομιλίες σηματοδότησαν την «εξέλιξη» του Ομπάμα ως προς τον γάμο των ομοφυλοφίλων και την αποφασιστικότητά του να απεγκλωβίσει τις Ηνωμένες Πολιτείες από το στρατιωτικό τέλμα στη Μέση Ανατολή. Ο Ομπάμα εξέφρασε επίσης ανησυχία για όσους μένουν πίσω στη νεοφιλελεύθερη κούρσα του πλούτου, ενώ «τα κέρδη των επιχειρήσεων [...] έχουν εκτοξευτεί σε ιστορικά ύψη».14 Έτσι, ήρθε πάλι στο προσκήνιο «η ελπίδα και η αλλαγή», σύνθημα με το οποίο ο Ομπάμα αναδείχτηκε στην εξουσία το 2008. Ωστόσο, αν μελετήσουμε το προεδρικό διάγγελμα αποκαλύπτονται διαφορετικές υπογραμμίσεις και τονισμοί: Πράγματι, ο Ομπάμα πρότεινε τη λεγόμενη Medicare, τη μεταρρύθμιση στην κατεύθυνση της προοδευτικής φοροεπιβάρυνσης, την αύξηση των δημόσιων επενδύσεων στην επιστήμη, στην έρευνα, στην τεχνολογία, στις οικολογικές μορφές ενέργειας, στην ιδιοκτησία πρώτης κατοικίας και στην εκπαίδευση, στη μεταρρύθμιση των νόμων για τη μετανάστευση, την καταπολέμηση των διακρίσεων λόγω φύλου καθώς και τη μεταρρύθμιση των νόμων για την ενδοοικογενειακή βία και την αύξηση του κατώτατου ημερομισθίου. Ωστόσο, όλα αυτά τα ζητήματα τα έθεσε στο πλαίσιο της οικονομικής ανάπτυξης και της αμερικανικής ανταγωνιστικότητας.15

			«Μια αναπτυσσόμενη οικονομία που δημιουργεί καλές δουλειές για τη μεσαία τάξη πρέπει να είναι η πυξίδα που οδηγεί τις προσπάθειές μας» είπε ο πρόε­δρος. «Κάθε μέρα» πρόσθεσε «πρέπει, ως έθνος, να θέτουμε τρία ερωτήματα».16 Ποιες είναι αυτές οι κατευθύνσεις για τη νομοθεσία και τη διαμόρφωση πολιτικής καθώς και για τη συλλογική και ατομική συμπεριφορά; «Πώς μπορούμε να προσελκύσουμε περισσότερες θέσεις εργασίας στο έδαφός μας; Πώς μπορούμε να εφοδιάσουμε τον λαό μας με τις δεξιότητες που απαιτούνται ώστε να κάνει αυτές τις δουλειές; Και πώς θα διασφαλίσουμε ότι η σκληρή δουλειά οδηγεί σε αξιοπρεπή διαβίωση;»17

			Η προσέλκυση επενδυτών και η ανάπτυξη ενός ικανοποιητικά αμειβόμενου εργατικού δυναμικού – αυτοί είναι οι στόχοι της παλιότερης προεδρικής δημοκρατίας στον κόσμο, της οποίας ηγείται τον 21ο αιώνα ένας δίκαιος πρόεδρος. Η επιτυχία σ’ αυτά τα πεδία θα οδηγούσε, με τη σειρά της, στην υλοποίηση του υπέρτατου στόχου του έθνους και της κυβέρνησης που τον προωθεί, δηλαδή στην «ανάπτυξη ευρείας βάσης» για την οικονομία στο σύνολό της. Το πιο σημαντικό ακόμη είναι ότι κάθε προοδευτική αξία –από την καταπολέμηση της ενδοοικογενειακής βίας μέχρι την επιβράδυνση της κλιματικής αλλαγής–, σύμφωνα με τον Ομπάμα, όχι μόνο συμβιβάζεται με την οικονομική ανά­πτυξη, αλλά την προϋποθέτει. Οι οικολογικές μορφές ενέργειας εξασφαλίζουν την ανταγωνιστικότητά μας – «αφού χώρες όπως η Κίνα κινούνται ολοταχώς προς τις οικολογικές μορφές ενέργειας, αυτό πρέπει να κάνουμε κι εμείς».18 Η συντήρηση και ο εκσυγχρονισμός των γηραλέων υποδομών μας θα «αποδείξει ότι δεν υπάρχει καλύτερο μέρος για τις επιχειρήσεις από τις Ηνωμένες Πολιτείες της Αμερικής».19 Πιο προσιτά δάνεια που να επιτρέπουν σε «υπεύθυνες νέες οικογέ­νειες» να αγοράσουν το πρώτο τους σπίτι «θα βοηθήσουν την οικονομία μας να αναπτυχθεί».20 Η επένδυση στην εκπαίδευση θα μειώσει τα πισωγυρίσματα στην ανάπτυξη που προκαλούν η εφηβική εγκυμοσύνη και το βίαιο έγκλημα, βάζοντας «τα παιδιά στον σωστό δρόμο εξεύρεσης μιας καλής δουλειάς», έτσι ώστε να συνεχίσουν «την πορεία τους προς τη μεσαία τάξη» και να αποκτήσουν εκείνες τις δεξιότητες που θα αυξήσουν την ανταγωνιστικότητα της οικονομίας μας. Τα σχολεία πρέπει να ανταμείβονται για τη συνεργασία με τα «κολέγια και τους εργοδότες» και για τη δημιουρ­γία «μαθημάτων που επικεντρώνονται στην επιστήμη, στην τεχνολογία, στη μηχανική και στα μαθηματικά – δηλαδή σε εκείνες τις δεξιότητες που αναζητούν οι σημερινοί εργοδότες».21 Mε τη μεταρρύθμιση του μεταναστευτικού θα «αξιοποιήσουμε τα ταλέντα και την εφευρετικότητα των αγωνιζόμενων, φερέλπιδων μεταναστών» και θα προσελκύσουμε «εξειδικευμένους επιχειρηματίες και μηχανικούς που θα συμβάλουν στη δημιουργία θέσεων εργασίας και στην ανάπτυξη της οικονομίας μας».22 Η οικονομική ανάπτυξη θα έχει επίσης ως αποτέλεσμα «οι σύζυγοι, οι μητέρες και οι κόρες μας να μπορούν να ζήσουν τη ζωή τους χωρίς διακρίσεις εις βάρος τους [...] και [...] χωρίς τον φόβο της ενδοοικογενειακής βίας», εφόσον «η έντιμη εργασία θα ανταμείβεται με έντιμο μισθό» μετά τη μισθολογική μεταρρύθμιση περί κατώτατου ημερομισθίου, όταν ξανα-

			χτίσουμε τις αποδεκατισμένες βιομηχανικές μας πόλεις, όταν ενισχύσουμε την οικογένεια, μέσω της «εξάλειψης των οικονομικών εμποδίων για τον γάμο ζευγαριών με χαμηλά εισοδήματα καθώς και μέσω της ενθάρρυνσης της πατρότητας».23

			Το διάγγελμα του Ομπάμα τον Ιανουάριο του 2013 επέστρεψε στη φιλελεύθερη ατζέντα με το περιτύλιγμα της τόνωσης της οικονομίας, της ανταγωνιστικότητας, της ευημερίας και της ανάκαμψης από τις υφέσεις που προκάλεσε το χρηματιστηριακό κεφάλαιο από το 2008. Κάποιοι θα υποστηρίξουν ότι αυτό το περιτύλιγμα είχε στόχο την προσέγγιση της αντιπολίτευσης όχι απλώς εξουδετερώνοντας, αλλά αντιστρέφοντας τις κατηγορίες περί φορολογικής σπατάλης των Δημοκρατικών: Έτσι, ο Ομπάμα σέρβιρε την κοινωνική δικαιοσύνη, τις κυβερνητικές επενδύσεις και την προστασία του περιβάλλοντος σαν καύσιμο για την οικονομική ανάπτυξη. Ο στόχος του είναι προφανής. Αλλά η αποκλειστική εστίαση σε αυτόν αποσιωπά, κατά ειρωνικό τρόπο, το πώς η οικονομική ανάπτυξη έχει γίνει ο σκοπός και η νομιμοποίηση της κυβέρνησης την ίδια ιστορική στιγμή που έντιμοι οικονομολόγοι αναγνωρίζουν ότι η συσσώρευση του κεφαλαίου και η οικονομική ανάπτυξη έχουν πάρει χωριστούς δρόμους, εν μέρει επειδή η κερδοφορία την οποία διευκολύνει η χρηματιστικοποίηση δεν επιφέρει ανάπτυξη.24 Σε μια νεοφιλελεύθερη εποχή όπου η αγορά φροντίζει, εμφανώς, τον εαυτό της η ομιλία του Ομπάμα αποκαλύπτει ότι η κυβέρνηση είναι υπεύθυνη για την προώθηση της οικονομικής υγείας και για την εξάρτηση όλων των άλλων πεδίων (εκτός από την εθνική ασφάλεια) από την οικονομική υγεία. Αυτή η εντυπωσιακή διατύπωση σημαίνει ότι το δημοκρατικό κράτος που δεσμεύεται για ισότητα, ελευθερία, μη αποκλεισμό και συνταγματική νομιμότητα τώρα τα υποτάσσει όλα αυτά στην οικονομική ανάπτυξη, στην ανταγωνιστική θέση και στην ενίσχυση του κεφαλαίου. Οι πολιτικές δεσμεύσεις δεν μπορούν πλέον να σταθούν στα δικά τους πόδια και, όπως συνεπάγεται από την προεδρική ομιλία, θα τις πετούσαμε στα σκουπίδια σε περίπτωση που διαπιστώναμε ότι δεν προωθούν τους οικονομικούς στόχους.

			 Η ομιλία του Ομπάμα καθιστά επίσης σαφές ότι ο χάρτης των στόχων και των προτεραιοτήτων του κράτους δεν διαφέρει πια από εκείνον των σύγχρονων επιχειρήσεων, ιδίως όταν οι επιχειρήσεις εκδηλώνουν ευαισθησία περί δικαιοσύνης και αειφορίας. Τόσο για τις επιχειρήσεις όσο και για το κράτος η ανταγωνιστική θέση και η μετοχική ή πιστοληπτική αξιολόγηση αποτελούν προτεραιότητες. Άλλες επιδιώξεις –από τις πρακτικές βιώσιμης παραγωγής μέχρι την εργασιακή δικαιοσύνη– συνυπάρχουν στο μέτρο που συμβάλλουν σ’ αυτή την κατεύθυνση. Καθώς η «φροντίδα» γίνεται μια εξειδικευμένη αγορά, οι «πράσινες» και δίκαιες εμπορικές πρακτικές, μαζί με την (ελάχιστη) διοχέτευση των κερδών σε αγαθοεργίες, έχουν γίνει το δημόσιο πρόσωπο και η στρατηγική αγοράς πολλών επιχειρήσεων σήμερα. Το διάγγελμα του Ομπάμα δεν ρυθμίζει τη σημασιολογική τάξη των πραγμάτων παρά μόνο ελαφρώς, συνδέοντας τα ζητήματα της δικαιοσύνης με την οικονομικά ανταγωνιστική θέση. Η συμπεριφορά της κυβέρνησης και η συμπεριφορά των επιχειρήσεων είναι πλέον θεμελιωδώς όμοια, εφόσον δουλειά τους είναι η δικαιοσύνη και η αειφορία, χωρίς να αποτελούν ποτέ αυτοσκοπό. Αντιθέτως, η «κοινωνική ευθύνη», η οποία πρέπει να επιχειρηματικοποιείται, είναι μέρος της διαδικασίας προσέλκυσης καταναλωτών και επενδυτών.25 Από την άποψη αυτή, η ομιλία του Ομπάμα απεικονίζει τον νεοφιλελεύθερo κρατισμό και αποτελεί ένα λαμπρό τέχνασμα μάρκετινγκ δανεισμένο από τον κόσμο των επιχειρήσεων – αυξάνοντας τη δική του πιστοληπτική ικανότητα και ενισχύοντας την αξία του μέσω της προσέλκυσης (επαν)επενδύσεων από ένα μέρος του κοινού με οικολογική συνείδηση και αίσθημα δικαιο­σύνης.

			Αυτά δεν είναι παρά δύο παραδείγματα των σύγχρονων νεοφιλελεύθερων μετασχηματισμών των υποκειμένων, των κρατών και της σχέσης μεταξύ τους που απασχολεί αυτό το βιβλίο: Τι συμβαίνει στη λαϊκή κυριαρχία όταν ο νεοφιλελεύθερος λόγος διαμορφώνει και την ψυχή και την πόλη σαν σύγχρονες επιχειρήσεις και όχι σαν πολιτείες; Τι συμβαίνει στα συστατικά στοιχεία της δημοκρατίας –πολιτισμό, υποκείμενα, αρχές και θεσμούς– όταν η νεοφιλελεύθερη λογική διαποτίζει την πολιτική ζωή;

			Έχοντας αρχίσει με ιστορίες, σπεύδω να προσθέσω ότι το βιβλίο είναι κυρίως έργο της πολιτικής θεωρίας και στόχο έχει να αποσαφηνίσει το μεγάλο τόξο και τους βασικούς μηχανισμούς μέσω των οποίων η καινούρια νεοφιλελεύθερη κατασκευή προσώπων και κρατών εκκενώνει τις δημοκρατικές αρχές, διαβρώνει τους δημοκρατικούς θεσμούς και «ξεκοιλιάζει» το δημοκρατικό φαντασιακό της ευρωπαϊκής νεωτερικότητας. Είναι, με την κλασική έννοια του όρου, μια κριτική – μια προσπάθεια να κατανοήσουμε τα συστατικά στοιχεία και τη δυναμική της κατάστασής μας. Δεν επεξεργάζεται εναλλακτικές λύσεις – κυρίως διαφωτίζει και μόνο περιστασιακά προσδιορίζει πιθανές στρατηγικές για την αντίσταση στις εξελίξεις. Ωστόσο, η ανάλυση των αντιξοοτήτων και των δυνάμεων μπορεί να συμβάλει στην ανάπτυξη αυτών των εναλλακτικών λύσεων και στρατηγικών, που είναι ζωτικές για το μέλλον της δημοκρατίας.

			 

			Ο νεοφιλελευθερισμός γίνεται γενικά αντιληπτός ως ένα σύνολο οικονομικών πολιτικών που βασίζονται στη θεμελιώδη αρχή της ελευθερίας των αγορών. Αυτές περιλαμβάνουν την απορρύθμιση των βιομηχανιών και της ροής κεφαλαίων· τη δραματική μείωση των παροχών του κράτους πρόνοιας στις ευάλωτες ομάδες· την ιδιωτικοποίηση και την εξωτερική ανάθεση (outsourcing) δημόσιων αγαθών όπως η εκπαίδευση, τα πάρκα, οι ταχυδρομικές υπηρεσίες, οι δρόμοι, η κοινωνική πρόνοια, οι φυλακές και τα στρατεύματα· την αντικατάσταση των προοδευτικών (κλιμακωτών) συστημάτων φορολογίας και δασμών από αναδρομικά· τον τερματισμό της αναδιανομής των πόρων ως οικονομικής ή κοινωνικοπολιτικής στρατηγικής· τη μετατροπή κάθε ανθρώπινης ανάγκης ή επιθυμίας σε κερδοσκοπική επιχείρηση (από τις αιτήσεις εισαγωγής στο πανεπιστήμιο μέχρι τις μεταμοσχεύσεις ανθρώπινων οργάνων, από τις υιοθεσίες παιδιών μέχρι την προστασία του περιβάλλοντος, από τη διαχείριση πλήθους μέχρι τον διαθέσιμο χώρο των αεροπορικών καθισμάτων)· και, πιο πρόσφατα, τη χρηματιστικοποίηση των πάντων και την αυξανόμενη κυριαρχία του χρηματιστηριακού κεφαλαίου επί του παραγωγικού κεφαλαίου στη δυναμική της οικονομίας και της καθημερινής ζωής.

			Οι επικριτές αυτών των πολιτικών και πρακτικών επικεντρώνονται συνήθως σε τέσσερις καταστροφικές επιπτώσεις. Η πρώτη είναι η αύξηση των ανισοτήτων: Τα ανώτατα στρώματα αποκτούν και διατηρούν περισσότερο πλούτο, τα χαμηλά στρώματα πετιούνται στον δρόμο ή συνωστίζονται σε φτωχογειτονιές, ενώ τα μεσαία στρώματα εργάζονται περισσότερο για μικρότερες απολαβές, λιγότερη ασφάλεια, σύνταξη και ευκαιρίες κοινωνικής επιτυχίας από όσο οποιαδήποτε άλλη στιγμή της τελευταίας πεντηκονταετίας. Ενώ σπανίως χρησιμοποιούν τον όρο «νεοφιλελευθερισμός», αυτή είναι η έμφαση των πολύτιμων επικρίσεων στην κρατική πολιτική της Δύσης που διατυπώνουν οι οικονομολόγοι Robert Reich, Paul Krugman και Joseph Stiglitz καθώς και στην αναπτυξιακή πολιτική που διατυπώνουν οι Amartya Sen, James Ferguson και Branko Milanovic, μεταξύ άλλων.26 Η αυξανόμενη ανισότητα είναι επίσης μεταξύ των επιπτώσεων που καταδεικνύει ο Thomas Piketty ως θεμελιώδους σημασίας για το πρόσφατο παρελθόν και το μέλλον του καπιταλισμού μετά τον Κέυνς. 

			Η δεύτερη κριτική εναντίον της νεοφιλελεύθερης κρατικής οικονομικής πολιτικής και της άρσης των κανονιστικών ρυθμίσεων αφορά την απροκάλυπτη και αήθη εμπορευματοποίηση των πραγμάτων και δραστηριοτήτων που θεωρούνται ακατάλληλα για αγοραιοποίηση. Ο ισχυρισμός έγκειται στο ότι η αγοραιοποίηση συμβάλλει στην εκμετάλλευση ή στην υποβάθμιση του ανθρώπου (για παράδειγμα, γυναίκες από τον Τρίτο Κόσμο γίνονται παρένθετες μητέρες για πλούσια άτεκνα ζευγάρια στη Δύση) είτε επειδή περιορίζει την πρόσβαση ή διαστρωματώνει ό,τι θα έπρεπε να είναι ευρέως προσβάσιμο σε όλους (η εκπαίδευση, η ύπαιθρος χώρα, οι υποδομές) είτε επειδή επιτρέπει κάτι εγγενώς τρομακτικό ή υποτιμητικό για τον πλανήτη (εμπορία οργάνων, περιβαλλοντική ρύπανση, αποψίλωση, fracking). Και πάλι, ενώ δεν χρησιμοποιούν τον όρο «νεοφιλελευθερισμός», αυτή είναι η ουσία των κριτικών που αναπτύσσονται στο βιβλίο της Debra Satz Why Some Things Should Not Be for Sale και του Michael Sandel What Money Can’t Buy.27 

			Κατά τρίτο λόγο, οι επικριτές του νεοφιλελευθερισμού, νοούμενου ως κρατικής οικονομικής πολιτικής, ανησυχούν για τη αυξανόμενη προσέγγιση του επιχειρηματικού και χρηματιστηριακού κεφαλαίου στο κράτος καθώς και για την κυριαρχία των επιχειρήσεων στις πολιτικές αποφάσεις και στην οικονομική πολιτική. Ο Sheldon S. Wolin το τονίζει αυτό στο βιβλίο του Democracy Incorporated αποφεύγοντας τον όρο «νεοφιλελευθερισμός».28 Με αυτά τα θέματα ασχολείται επίσης ο σκηνοθέτης Μάικλ Μουρ, όπως και, με διαφορετικό τρόπο, ο Paul Pierson και ο Jacob Hacker στo Winner-Take-All Politics.29

			Τέλος, οι επικριτές της νεοφιλελεύθερης κρατικής πολιτικής ασχολούνται συχνά με το οικονομικό χάος που προκάλεσαν η άνοδος και η ελευθερία του χρηματιστηριακού κεφαλαίου, ιδίως τις αποσταθεροποιητικές επιπτώσεις που είχαν οι εγγενείς φούσκες και άλλες δραματικές διακυμάνσεις των χρηματοοικονομικών αγορών. Το άμεσο σοκ και οι μακροπρόθεσμες συνέπειες της κατάρρευσης του χρηματιστηριακού κεφαλαίου το 2008-2009 υπογραμμίζονται από τις διευρυνόμενες αποκλίσεις μεταξύ των συμφερόντων της Γουόλ Στριτ και της λεγόμενης «πραγματικής» οικονομίας. Αυτές τις αποκλίσεις χαρτογράφησαν στοχαστές όπως οι Gérard Duménil και Dominique Lévy στο βιβλίο τους για την κρίση του νεοφιλελευθερισμού, The Crisis of Neoliberalism, ο Michael Hudson στο Finance Capitalism and Its Discontents, η Yves Smith στο E-CONned: How Unrestrained Self-Interest Undermined Democracy and Corrupted Capitalism, ο Matt Taibbi στο Griftopia: A Story of Bankers, Politicians and the Most Audacious Power Grab in American History και ο Philip Mirowski στο Never Let a Serious Crisis Go to Waste: How Neoliberalism Survived the Financial Meltdown.30

			Η αύξηση των ανισοτήτων, η κατάφωρη εμπορευματοποίηση, η ολοένα αυξανόμενη επιρροή των επιχειρήσεων στην κυβέρνηση, το οικονομικό χάος, όλα τούτα είναι συνέπειες της νεοφιλελεύθερης πολιτικής και αποτελούν υλικό για λαϊκή διαμαρτυρία, όπως ήταν το κίνημα Occupy Wall Street, οι νοτιοευρωπαϊκές δια­δηλώσεις εναντίον της πολιτικής της λιτότητας και, νωρίτερα, το κίνημα εναντίον της παγκοσμιοποίησης. Ωστόσο, σ’ αυτό το βιβλίο ο νεοφιλελευθερισμός διατυπώνεται κάπως διαφορετικά και εστιάζει σε διαφορετικές επιβλαβείς επιδράσεις. Σε αντίθεση με τη σύλληψη του νεοφιλελευθερισμού ως συνόλου κρατικών πολιτικών, ως μιας φάσης του καπιταλισμού ή ως μιας ιδεολογίας που απελευθερώνει την αγορά ώστε να αποκαταστήσει την κερδοφορία για την καπιταλιστική τάξη, συντάσσομαι με τον Μισέλ Φουκό (και άλλους) στη σύλληψη του νεοφιλελευθερισμού ως ενός κανονιστικού λόγου που, όταν ενισχύεται, παίρνει το σχήμα μιας κυβερνητικής λογικής επεκτείνοντας τις οικονομικές αξίες, πρακτικές και μετρήσεις σε κάθε διάσταση της ανθρώπινης ζωής.31

			Η κυβερνητική λογική οικονομικοποιεί, όπως γράφουν ο Koray Çalişkan και ο Michel Callon, τα μέχρι τώρα μη οικονομικά πεδία και τις πρακτικές, σε μια διαδικασία ανακατασκευής της γνώσης, της μορφής, του περιεχομένου και της συμπεριφοράς, ώστε να ταιριάζουν στις οικονομικοποιημένες πρακτικές.32 Σημαντικό είναι ωστόσο ότι η οικονομικοποίηση (economization) δεν περιλαμβάνει πάντοτε τη χρηματικοποίηση (monetization). Δηλαδή, μπορούμε να σκεφτόμαστε και να ενεργούμε σαν σύγχρονα υποκείμενα της αγοράς (ρόλος ο οποίος μας αποδίδεται από τον νεοφιλελευθερισμό), όπου η παραγωγή χρηματικού πλούτου δεν είναι το άμεσο ζήτημα: Για παράδειγμα, στην προσέγγιση της εκπαίδευσης, της υγείας, της σωματικής κατάστασης, της οικογενειακής ζωής ή της γειτονιάς.33 Όταν μιλάμε για την αμείλικτη και πανταχού παρούσα οικονομικοποίηση όλων των χαρακτηριστικών της ζωής εκ μέρους του νεοφιλελευθερισμού δεν σημαίνει ότι ισχυριζόμαστε πως ο νεοφιλελευθερισμός αγοραιοποιεί κυριολεκτικά όλα τα πεδία, αν και η αγοραιοποίηση είναι σίγουρα σημαντικό αποτέλεσμα του νεοφιλελευθερισμού. Αντιθέτως, η νεοφιλελεύθερη λογική μεταδίδει το μοντέλο της αγοράς σε όλους τους τομείς και τις δραστηριότητες –ακόμη και όταν το χρήμα δεν παίζει ρόλο– και διαμορφώνει τους ανθρώπους ως παράγοντες της αγοράς, πάντοτε, μόνο και παντού ως homo economicus.

			Έτσι, μπορεί κάποιος να προσεγγίσει την ερωτική ζωή ενός ατόμου με τη λογική του επιχειρηματία ή του επενδυτή χωρίς να προσπαθεί να δημιουργήσει, να συσσωρεύσει ή να επενδύσει χρηματικό πλούτο σ’ αυτόν τον τομέα.34 Πολλά διαδικτυακά πρακτορεία συναντήσεων για την ανώτερη τάξη περιγράφουν την πελατεία και τις προσφορές τους με αυτούς τους όρους, αναγνωρίζοντας τη σημασία της μεγιστοποίησης της απόδοσης των επενδύσεων του συναισθήματος, όχι μόνο του χρόνου και του χρήματος.35 Το Ανώτατο Δικαστήριο μπορεί να ερμηνεύσει την ελευθερία του λόγου και ως το δικαίωμα να προωθούμε ή να διαφημίζουμε την αξία μας χωρίς αυτή η αξία να αποτιμάται σε χρήμα: Στο Κεφάλαιο 5 θα δούμε ένα παράδειγμα από τη συντηρητική οργάνωση των Citizens United36 (Ηνωμένων Πολιτών). Ένας φοιτητής μπορεί να συμμετάσχει σε φιλανθρωπική δραστηριότητα για να εμπλουτίσει το βιογραφικό του προκειμένου να κάνει αίτηση σε κολέγιο. Ωστόσο, η υπηρεσία αυτή παραμένει άμισθη και η επιθυμία για ένα συγκεκριμένο κολέγιο μπορεί να μη σχετίζεται με την υπόσχεση του κολεγίου στους αποφοίτους ότι θα εξασφαλίσουν καλό πρώτο μισθό και λαμπρή καριέρα. Ομοίως, ένας γονέας μπορεί να επιλέξει ένα δημοτικό σχολείο για το παιδί του με κριτήριο τα ποσοστά τοποθέτησης των μαθητών σε λύκεια με υψηλά ποσοστά ένταξης στα πανεπιστήμια της ελίτ, αλλά όχι απαραιτήτως υπολογίζοντας τις χρηματικές δαπάνες γι’ αυτό το παιδί ή το εισόδημα που αυτό αναμένεται να έχει όταν μεγαλώσει. 

			 Η ευρεία οικονομικοποίηση των μέχρι τώρα μη οικονομικών τομέων και των υποκειμένων, αλλά όχι κατ’ ανάγκην η αγοραιοποίηση ή χρηματικοποίησή τους, είναι η χαρακτηριστική υπογραφή της νεοφιλελεύθερης λογικής. Ωστόσο, η «οικονομικοποίηση» είναι ένας εξίσου ευρύς όρος, χωρίς σταθερό περιεχόμενο ή ισχύ σε διαφορετικές ιστορικές και χωρικές στιγμές της «οικονομίας». Το να λέμε ότι ο νεοφιλελευθερισμός ερμηνεύει τα υποκείμενα ως αδυσώπητα οικονομικούς δρώντες δεν μας εξηγεί σε ποιους ρόλους. Σε ρόλο παραγωγού; Εμπόρου; Επιχειρηματία; Καταναλωτή; Επενδυτή; Ομοίως, η οικονομικοποίηση της κοινωνίας και της πολιτικής θα μπορούσε να συμβεί μέσω του μοντέλου του νοικοκυριού, ενός έθνους εργατών, ενός έθνους πελατών ή καταναλωτών ή ενός κόσμου ανθρώπινων κεφαλαίων. Αυτές είναι κάποιες δυνατότητες που φέρει η οικονομικοποίηση στην πρόσφατη ιστορία του κρατικού σοσιαλισμού, του κρατισμού πρόνοιας, της κοινωνικής δημοκρατίας, του εθνικοσοσιαλισμού και του νεοφιλελευθερισμού. Πράγματι, ο Carl Schmitt υποστήριζε ότι η φιλελεύθερη δημοκρατία ήταν ήδη μια μορφή οικονομικοποίησης του κράτους και της πολιτικής, ενώ και για τη Xάννα Άρεντ και τον Claude Lefort η οικονομικοποίηση της κοινωνίας, της πολιτικής και του ανθρώπου ήταν η υπογραφή του μαρξισμού στη θεωρία και στην πρακτική.37 Τι ιδιαίτερο έχει, λοιπόν, η νεοφιλελεύθερη οικονομικοποίηση;

			Μέρος της ιστορίας αφορά την οικονομικο­ποίηση σε ένα διευρυμένο πεδίο που περιλαμβάνει πρακτικές και επιθυμίες μέχρι τώρα ασύλληπτες. Όμως, αυτή η μετατόπιση είναι κάτι περισσότερο από ποσοτικό ζήτημα. H σύγχρονη νεοφιλελεύθερη λογική δεν κινητοποιεί μια διαχρονική εικόνα του οικονομικού ανθρώπου μεγεθύνοντας απλώς το πεδίο δράσης του. Δηλαδή, ο homo economicus δεν έχει σταθερό σχήμα και φυσιογνωμία στο πέρασμα των αιώνων. Πριν από διακόσια χρόνια η μορφή που συγκρότησε ο Άνταμ Σμιθ ήταν εκείνη ενός εμπόρου ή επιχειρηματία ο οποίος επιδιώκει πεισματικά τα δικά του συμφέροντα μέσω συναλλαγών. Πριν από εκατό χρόνια την αρχή του homo economicus επανασχεδίασε ο Τζέρεμυ Μπένθαμ με κριτήριο την αποφυγή του πόνου και την επιδίωξη της απόλαυσης ή τον διαρκή υπολογισμό του κόστους και του οφέλους. Πριν από τριάντα χρόνια, στην αυγή της νεοφιλελεύθερης εποχής, ο homo economicus επιδιώκει ακόμη το συμφέρον του και το κέρδος του, πλην όμως έχει επιχειρηματικοποιηθεί και έχει διαμορφωθεί ως ανθρώπινο κεφάλαιο. Όπως το θέτει ο Φουκό, «το υποκείμενο παραδόθηκε στη διάδοση και στον πολλαπλασιασμό της μορφής “επιχείρηση” εντός του κοινωνικού σώματος».38 Σήμερα ο homo economicus διατηρεί πτυχές αυτής της επιχειρηματικότητας, αλλά έχει σημαντικά αναδιαμορφωθεί σε χρηματιστικοποιημένο ανθρώπινο κεφάλαιο: Το σχέδιό του είναι να αυτοεπενδύεται με τρόπους που ενισχύουν την αξία του ή προσελκύουν επενδυτές μέσω της προσήλωσης στην πραγματική ή στην εικονική αξιολόγηση της πιστοληπτικής του ικανότητας, σε όλα τα πεδία της ύπαρξης.39

			Η σύγχρονη «οικονομικοποίηση» των υποκειμένων που έχει δημιουργήσει η νεοφιλελεύθερη λογική είναι, λοιπόν, ιδιαίτερη με τουλάχιστον τρεις τρόπους. Κατ’ αρχάς, σε αντίθεση με τον κλασικό οικονομικό φιλελευθερισμό, για τον νεοφιλελευθερισμό είμαστε παντού homo economicus και μόνο homo economicus. Αυτή είναι μια από τις καινοτομίες που εισάγει στην πολιτική και στην κοινωνική σκέψη ο νεοφιλελευθερισμός και αποτελεί ένα από τα πιο ανατρεπτικά στοιχεία του. Ο Άνταμ Σμιθ, ο Nassau William Senior, ο Jean-Baptiste Say, ο Ντέιβιντ Ρικάρντο και ο James Steuart εμβάθυναν στη σχέση της οικονομικής και της πολιτικής ζωής χωρίς να υποτάσσουν τη δεύτερη στην πρώτη ή να φανταστούν ότι η οικονομία μπορούσε να ξαναφτιάξει από την αρχή τα πεδία της ύπαρξης εντός και μέσω των δικών της όρων και μέτρων.40 Μερικοί, μάλιστα, έφτασαν να θεωρούν κίνδυνο ή απρέπεια το να επιτραπεί στην οικονομία να επηρεάζει την πολιτική και την ηθική ζωή.

			Δεύτερον, ο νεοφιλελεύθερος homo economicus παίρνει το σχήμα του ανθρώπινου κεφαλαίου που επιδιώκει να ενισχύσει την ανταγωνιστική του θέση και την αξία του με αντάλλαγμα κάποιο κέρδος. Αυτό είναι επίσης καινοφανές και διακρίνει το νεοφιλελεύθερο υποκείμενο από το υποκείμενο που σκιαγράφησαν οι κλασικοί και οι νεοκλασικοί οικονομολόγοι, αλλά και ο Τζέρεμυ Μπένθαμ, ο Καρλ Μαρξ, ο Κarl Polanyi και ο Albert O. Hirschman.

			Τρίτο, και σχετικό, σήμερα το συγκεκριμένο μοντέλο για το ανθρώπινο κεφάλαιο και τα πεδία δράσης του είναι όλο και περισσότερο εκείνο του χρηματιστηριακού ή επενδυτικού κεφαλαίου – όχι μόνο του παραγωγικού ή επιχειρηματικού κεφαλαίου. Το μάρκετινγκ, που βασίζεται στις κερδοφόρες ανταλλαγές και στην επιχειρηματικοποίηση των περιουσιακών στοιχείων και εγχειρημάτων, δεν έχει εξαφανιστεί εντελώς και παραμένει μέρος αυτού που είναι και πράττει το σύγχρονο ανθρώπινο κεφάλαιο. Όμως, ολοένα και περισσότερο, όπως υποστηρίζει ο Michel Feher, ο homo economicus, ως ανθρώπινο κεφάλαιο, ενδιαφέρεται για την ενίσχυση της αξίας του χαρτοφυλακίου του σε όλους τους τομείς της ζωής του, μια δραστηριότητα που υλοποιείται μέσω των πρακτικών της αυτοεπένδυσης και της προσέλκυσης επενδυτών.41 Είτε μέσω των “followers”, των “likes” και των “retweets” της κοινωνικής δικτύωσης, είτε μέσω βαθμολογιών και αξιολογήσεων για κάθε δραστηριότητα και τομέα, είτε μέσω χρηματικών πρακτικών, η επι­δίωξη της εκπαίδευσης, η κατάρτιση, η αναψυχή, η αναπαραγωγή, η κατανάλωση και άλλα όλο και περισσότερο διαμορφώνονται ως στρατηγικές αποφάσεις και πρακτικές που σχετίζονται με την ενίσχυση της μελλοντικής αξίας του εαυτού.

			Φυσικά, πολλές σύγχρονες επιχειρήσεις εξακολουθούν να έχουν κύριο στόχο τα κέρδη και τις συναλλαγές της αγοράς· η εμπορευματοποίηση και η επιχειρηματικότητα δεν έχουν εξαφανιστεί από τις καπιταλιστικές οικονομίες. Όμως, το χρηματιστηριακό κεφάλαιο και η χρηματιστικοποίηση επιβάλλουν ένα καινούριο μοντέλο οικονομικής συμπεριφοράς το οποίο δεν αφορά αποκλειστικά τις επενδυτικές τράπεζες και τις επιχειρήσεις. Ακόμη και οι επιχειρήσεις που συνεχίζουν να αναζητούν κέρδη μέσω της μείωσης του κόστους, της ανεύρεσης νέων αγορών και της προσαρμογής τους στις μεταβαλλόμενες συνθήκες εφαρμόζουν στρατηγικές διαχείρισης κινδύνου, κεφαλαιακής ενίσχυσης, χρηματοοικονομικής μόχλευσης, κερδοσκοπίας και πρακτικών προσέλκυσης επενδυτών και βελτίωσης της πιστοληπτικής ικανότητας και της αξίας του χαρτοφυλακίου τους. Έτσι, η συμπεριφορά και η υποκειμενικότητα του homo economicus που διαμορφώνεται την εποχή του χρηματιστικού κεφαλαίου διαφέρει σημαντικά από τον άνθρωπο του Σμιθ που συναλλάσσεται καθώς και από τον άνθρωπο του Μπένθαμ που αναζητεί την ευτυχία και την αποφυγή του πόνου. Ενώ η νεοφιλελεύθερη λογική ανακατασκευάζει το ανθρώπινο ον ως ανθρώπινο κεφάλαιο, η παλαιότερη εκδοχή του homo economicus ως μεγιστοποιητή του κέρδους δίνει τη θέση της σε μια διατύπωση του υποκειμένου ως μέλους μιας επιχείρησης και ως επιχείρησης του ίδιου. Και στις δύο περιπτώσεις καταλληλότερος τρόπος διακυβέρνησης εκλαμβάνεται εκείνος που είναι κατάλληλος για τις επιχειρήσεις. Οι πρακτικές αυτές, όπως θα δείξουμε λεπτομερώς στο Κεφάλαιο 4, υποκαθιστούν τις διαρκώς εξελισσόμενες τεχνικές top-down διαχείρισης στο κράτος, στις επιχειρήσεις και στα ίδια τα υποκείμενα. Η συγκεντροποιημένη εξουσία, το δίκαιο, η αστυνόμευση, οι κανόνες και οι ποσοστώσεις αντικαταστάθηκαν από δικτυωμένες, ομαδικές και χρησιμοθηρικές τεχνικές που βασίζονται στα κίνητρα, στις κατευθυντήριες γραμμές και στα σημεία αναφοράς.

			Όταν η κατασκευή ανθρώπων και ανθρώπινης συμπεριφοράς σύμφωνα με το μοντέλο homo economicus εξαπλώνεται σε όλους τους τομείς, συμπεριλαμβανομένης της πολιτικής ζωής, μεταμορφώνει ριζικά όχι μόνο την οργάνωση, αλλά και τις επιδιώξεις και τον χαρακτήρα κάθε πεδίου καθώς και τις σχέσεις μεταξύ τους. Στην πολιτική ζωή, που αποτελεί τον πυρήνα αυτού του βιβλίου, η νεοφιλελευθεροποίηση μεταφέρει στις δημοκρατικές πολιτικές αρχές της δικαιοσύνης ένα οικονομικό ιδίωμα, μεταμορφώνει το ίδιο το κράτος σε διαχειριστή του έθνους μέσω του επιχειρησιακού μοντέλου (τη δεκαετία του 1990 ο πρωθυπουργός της Ταϊλάνδης Τακσίν Σιναουάρτα αυτοανακηρύχτηκε «μάνατζερ της Ταϊλάνδης Α.Ε.») και αφαιρεί μεγάλο μέρος της ουσίας της δημοκρατικής ιδιότητας του πολίτη καθώς και της λαϊκής κυριαρχίας. Έτσι, ένα σημαντικό αποτέλεσμα του νεοφιλελευθερισμού είναι η συντριβή του ήδη αναιμικού homo politicus της φιλελεύθερης δημοκρατίας, μια συντριβή με τεράστιες συνέπειες για τους δημοκρατικούς θεσμούς, τον πολιτισμό και το φαντασιακό.

			 

			Πώς οι άνθρωποι εκλαμβάνονται ως homo economicus και πιο συγκεκριμένα ως «ανθρώπινο κεφάλαιο» σε όλες τις σφαίρες της ζωής; Πώς η χαρακτηριστική μορφή της λογικής που είναι ο νεοφιλελευθερισμός έφτασε να διαφεντεύει τις πρακτικές των θεσμών και της ρητορικής στην καθημερινή ζωή; Ενώ η νεοφιλελεύθερη πολιτική συχνά επιβαλλόταν μέσω διαταγών και βίας τη δεκαετία του 1970 και του 1980, σήμερα ο νεοφιλελευθερισμός στον ευρωατλαντικό κόσμο εφαρμόζεται συχνότερα μέσω ειδικών τεχνικών της διακυβέρνησης, μέσω βέλτιστων πρακτικών και νομικών παραθύρων, εν ολίγοις μέσω της «ήπιας ισχύος» (soft power), χρησιμοποιώντας συναίνεση και προπαγάνδα, όχι βία, δικτατορικές εντολές ή πολιτικές πλατφόρμες. Ο νεοφιλελευθερισμός διέπει την κοινή λογική, μια εξευγενισμένη και περίπλοκη κοινή λογική, μια αρχή της πραγματικότητας που ανακατασκευάζει θεσμούς και ανθρώπους παντού όπου εφαρμόζεται, φωλιάζει και επιβεβαιώνεται. Φυσικά, υπάρχουν επιπλοκές, όπως διαδηλώσεις και συγκρούσεις με την αστυνομία, εξαιτίας της ιδιωτικοποίησης δημόσιων αγαθών, της επίθεσης εναντίον των συνδικάτων, των περικοπών στις παροχές και στις δημόσιες υπηρεσίες. Όμως ο νεοφιλελευθερισμός είναι μάλλον πιο κοντά στους τερμίτες παρά στα λιοντάρια: Η συλλογιστική του εισδύει αργά και σταθερά στους εργασιακούς χώρους, στα σχολεία, στις δημόσιες υπηρεσίες, στον κοινωνικό και πολιτικό λόγο και προπάντων στο υποκείμενο. Ακόμη και η περί τερμιτών παρομοίωση δεν είναι επαρκής: Ο Φουκό μάς υπενθυμίζει ότι οποιαδήποτε κυρίαρχη πολιτική ορθολογικότητα δεν είναι μόνο καταστροφική, αλλά δημιουργεί νέα υποκείμενα, συμπεριφορά, σχέσεις και κόσμους.

			Στο πλαίσιο της νεοφιλελεύθερης λογικής, το ανθρώπινο κεφάλαιο είναι τόσο το «είναι» μας όσο και το «θα έπρεπε να είναι» μας – αυτό που υποτίθεται ότι είμαστε, αυτό που θα έπρεπε να είμαστε και εκείνο που η λογική μάς κάνει μέσα από κανόνες της και από την κατασκευή του περιβάλλοντος. Έχουμε δει ότι ο νεοφιλελευθερισμός διαφέρει, μεταξύ άλλων, από τον κλασικό οικονομικό φιλελευθερισμό στο ότι βλέπει παντού αγορές – τεκμαίρεται, λοιπόν, ότι κι εμείς είμαστε παράγοντες της αγοράς. Μια ακόμη διαφορά που υπογράμμισε ο Φουκό είναι ότι στον νεοφιλελεύθερο λόγο ο ανταγωνισμός αντικαθιστά την ανταλλαγή ως ριζική αρχή της αγοράς.42 (Όπως θα δούμε στο Κεφάλαιο 2, ο Φουκό υποστηρίζει επίσης ότι ο νεοφιλελεύθερος λόγος διαμορφώνει τον ανταγωνισμό ως κάτι κανονιστικό παρά ως κάτι φυσικό, ως εκ τούτου απαιτεί διευκόλυνση και νομική υποστήριξη.) Αυτή η όχι και τόσο προφανής μετατόπιση από την ανταλλαγή στον ανταγωνισμό ως ουσία της αγοράς σημαίνει ότι όλοι οι παράγοντες της αγοράς αποδίδονται ως μικρά κεφάλαια (όχι τόσο ως ιδιοκτήτες, εργαζόμενοι και καταναλωτές), ανταγωνίζονται ο ένας τον άλλο, αντί να συναλλάσσονται ο ένας με τον άλλο. Ο σταθερός και προφανής στόχος του ανθρώπινου κεφαλαίου, είτε σπουδάζει, βρίσκεται σε στάδιο επαγγελματικής μαθητείας, εργάζεται, προσβλέπει σε συνταξιοδότηση είτε επινοεί ένα καινούριο ξεκίνημα, είναι η επιχειρηματοποίηση των δραστηριοτήτων του, η εκτίμηση της αξίας του, η βελτίωση της βαθμολογίας ή της κατάταξής του. Σ’ αυτό αντικατοπτρίζει την εξής επιταγή στις σύγχρονες επιχειρήσεις, στις χώρες, στα ακαδημαϊκά τμήματα και περιοδικά, στα πανεπιστήμια, στα μέσα ενημέρωσης και στις ιστοσελίδες: Επιχειρηματοποιηθείτε, ενισχύστε την ανταγωνιστική θέση και την αξία σας, μεγιστοποιήστε τις βαθμολογίες σας. 

			Αυτή η εικόνα του ανθρώπου ως ενός συνόλου επιχειρηματικών και επενδυτικών κεφαλαίων είναι εμφανής σε κάθε κολέγιο και σε κάθε βιογραφικό σημείωμα υποψηφίου για κάποια δουλειά, σε κάθε πακέτο στρατηγικών εκπαίδευσης, σε κάθε πρακτική άσκηση, ακόμη και σε κάθε καινούριο πρόγραμμα σωματικής άσκησης και διατροφής. Οι καλύτεροι καθηγητές πανεπιστημίου χαρακτηρίζονται «καλοί στο επιχειρείν και στις επενδύσεις» όχι μόνο επειδή καταφέρνουν να αποσπούν επιδοτήσεις, αλλά και επειδή δημιουργούν καινούρια προγράμματα και δημοσιεύσεις από παλιές έρευνες, επειδή υπολογίζουν τα έξοδα των δημοσιεύσεων και των εισηγήσεων και ενισχύουν την επιρροή και την αξία τους στον ακαδημαϊκό χώρο.43 Την πρακτική της δικτύω­σης σήμερα, την τόσο προφανή σε όλους τους τομείς της ανθρώπινης δραστηριότητας, ο Michel Feher την αποκαλεί «προσέλκυση επενδυτών».44 Αυτά τα παραδείγματα μας υπενθυμίζουν ότι η νεοφιλελεύθερη λογική διαδίδει τις αξίες της αγοράς και τις μετρήσεις σε νέους τομείς, πλην όμως όχι πάντοτε σε χρηματική μορφή. Αντιθέτως, τα πεδία, τα πρόσωπα και οι πρακτικές οικονομικοποιούνται με τρόπους που υπερβαίνουν την κυριολεκτική παραγωγή πλούτου. Αυτό το σημείο είναι ζωτικής σημασίας για την κατανόηση της νεοφιλελεύθερης επαναδημιουργίας της δημοκρατίας.

			Η μετατροπή των ανθρώπων σε ανθρώπινο κεφάλαιο έχει πολλές πλευρές. Εδώ επικεντρώνομαι μόνο σε εκείνες που σχετίζονται με το επιχείρημά μου.

			Πρώτον, είμαστε ανθρώπινο κεφάλαιο όχι μόνο για τον εαυτό μας, αλλά και για την επιχείρηση, για το κράτος ή για τον μεταεθνικό αστερισμό στον οποίο συμμετέχουμε.

